VSL sklep I Cpg 808/2013
Sodna praksa višjih sodišč, 2013-06-24

CIVILNO PROCESNO PRAVO - OBLIGACIJSKO PRAVO

pravdni stroški - zavrženje tožbe - pogajanja o poravnavi

Dejstvo, da sta se pravdni stranki pogajali o predmetnem sporu in se pri tem načeloma strinjali, da vsaka stranka sama nosi svoje stroške postopka, v ničemer ne vpliva na pravilnost izpodbijane odločitve sodišča prve stopnje, saj pogajanja pred sklenitvijo pogodbe ne zavezujejo. S pritožbo v tej smeri bi tožeča stranka lahko uspela le v primeru, da bi bila navedena izvensodna poravnava glede spornega predmeta sklenjena, tega pa v pritožbi ni zatrjevala.

I. Pritožba se zavrne in se izpodbijani sklep sodišča prve stopnje potrdi.

II. Tožeča stranka sama nosi svoje pritožbene stroške.

1. Sodišče prve stopnje je z izpodbijanim sklepom sklenilo, da je dolžna tožeča stranka toženi stranki v roku 15 dni povrniti njene pravdne stroške v višini 593,92 EUR.

2. Zoper sklep vlaga pravočasno pritožbo tožeča stranka. Uveljavlja pritožbeni razlog zmotne uporabe materialnega prava po 3. točki prvega odstavka 338. člena Zakona o pravdnem postopku (v nadaljevanju ZPP). Pritožbenemu sodišču predlaga, da pritožbi ugodi, izpodbijani sklep razveljavi ter odloči, da vsaka stranka krije svoje stroške postopka.

4. O pritožbi zoper sklep je na podlagi določbe 366a. člena ZPP (v zvezi s 7. alinejo drugega odstavka 366. člena ZPP) odločala sodnica posameznica. Predmet izpodbijanega sklepa je namreč odločitev o stroških postopka, ki ne presega 800,00 EUR.

5. Tožeča stranka je vložila predlog za izvršbo na podlagi verodostojne listine, na podlagi katerega je Okrajno sodišče v Ljubljani izdalo sklep o izvršbi VL 152191/2011, zoper katerega je tožena stranka podala ugovor. Izvršilno sodišče je nato sklep o izvršbi razveljavilo v delu, v katerem je bila dovoljena izvršba in zadevo odstopilo v reševanje Okrožnemu sodišču v Kranju. Ker tožeča stranka v nadaljevanju tožbe ni dopolnila v skladu s pozivom sodišča, je sodišče prve stopnje s sklepom opr. št. I Pg 84/2012 z dne 8.5.2012 sklep o izvršbi razveljavilo tudi v dajatvenem delu in tožbo zavrglo.

6. Z izpodbijanim sklepom pa je sodišče prve stopnje odločilo o pravočasnem predlogu tožene stranke za povračilo stroškov postopka. Sodišče prve stopnje je odločitev o povrnitvi pravdnih stroškov oprlo na določila 154. člena ZPP. Ker se je postopek končal z zavrženjem tožbe, je odločilo, da je dolžna tožeča stranka toženi stranki povrniti potrebne stroške postopka po priglašenem stroškovniku tožene stranke v skupnem znesku 593,92 EUR.

7. Tožeča stranka meni, da tožena stranka ni upravičena do prisojenih stroškov, ker sta se pravdni stranki še po prejemu sklepa o zavrženju tožbe dogovarjali o izvensodni poravnavi glede predmetnega spora, pri čemer sta se načeloma strinjali, da vsaka krije svoje stroške pravdnega postopka. Ker je izpodbijana odločitev v nasprotju z dogovorom, je nedopustno, da je tožena stranka stroške priglasila.

8. Pravdni stroški bremenijo tistega, ki v pravdi ne uspe. Sodišče prve stopnje je tožbo zavrglo, kar pomeni, da tožeča stranka v pravdi ni uspela. Ker je tožena stranka pravočasno zahtevala povrnitev pravdnih stroškov, ki so ji nastali, je pravilna odločitev sodišča prve stopnje, ki je tožeči stranki naložilo, naj toženi stranki povrne pravdne stroške (154. člen ZPP).

9. Dejstvo, da sta se pravdni stranki pogajali o predmetnem sporu in se pri tem načeloma strinjali, da vsaka stranka sama nosi svoje stroške postopka, v ničemer ne vpliva, na pravilnost izpodbijane odločitve sodišča prve stopnje, saj pogajanja brez pred sklenitvijo pogodbe ne zavezujejo (1. odstavek 20. člena Obligacijskega zakonika). S pritožbo v tej smeri bi tožeča stranka lahko uspela le v primeru, da bi bila navedena izvensodna poravnava glede spornega predmeta sklenjena, tega pa v pritožbi ni zatrjevala.

10. Ker so pritožbeni razlogi neutemeljeni, sodišče prve stopnje pa tudi ni zagrešilo nobene od kršitev na katere je dolžno pritožbeno sodišče paziti po uradni dolžnosti, je pritožbeno sodišče neutemeljeno pritožbo zavrnilo in izpodbijani sklep sodišča prve stopnje potrdilo (2. točka 365. člena ZPP).

11. Ker tožeča stranka s pritožbo ni uspela, sama krije svoje stroške pritožbenega postopka (prvi odstavek 165. člena ZPP v zvezi z drugim odstavkom 154. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.